text: 21 лютага – Дзень роднай мовы. Настаўнікі гімназіі вырашылі прысвяціць тэме адраджэння нацыянальнай мовы тыдзень педагагічнага майстэрства. Ранішняе віншаванне “Дала мне маці гэту мову.." адразу ўвяло вучняў гімназіі ў чароўны свет матчынай мовы, захапіла казачным гучаннем вершаў, прысвечаных Беларусі, яе прыгажосці. Увесь дзень вучні былі ўдзельнікамі інтэрактыўных віктарын, конкурсаў, завочных падарожжаў.
  Віктарына-падарожжа “Скарына – сейбіт асветы” дазволіла стаць сведкамі друкарскай справы Скарыны, дала магчымасць павандраваць разам са славутым сынам Беларусі, падзяліцца выключнымі ведамі з аднагодкамі. Вучні працавалі ў камандах, адстойвалі свае думкі, шукалі адказы на пытанні.
  Інтэлектуальная гульня-віктарына “Кніга – гэта цэлы свет” правяла гімназістаў па чароўным свеце літаратры, разгарнула старонкі дзіцячых часопісаў, якія чыталі іх дзядулі і бабулі, дазволіла параўнаць з сённяшняй перыёдыкай, творамі мастацкай літаратуры.
  Майстар-класы “Выкарыстанне эфектыўных метадаў і прыёмаў на ўроках беларускай мовы і літаратуры” (Жаўняк Н.В.)і “Развіццё камунікатыўных уменняў вучняў на ўроках беларускай мовы і літаратуры”(Несцяровіч С.У.) дазволілі настаўнікам гімназіі падзяліцца найбольш цікавымі знаходкамі з калегамі.